Am Morge hemmer oises Züüg packt, wells gheisse het mer müend för di letschti Nacht nomol Zemmer wächsle. Mer hend denne aber doch chöne bliibe, und zahle hemmer au ned müesse för die Nacht ;-) Uf di 10ni semmer denne abgholt worde zum go Jetski fahre und parasailing mache. Mer hend ois s'Jetski fahre chli anderscht vorgschtellt, mer send im Induschtriehafe vo Honolulu gsi und hend emmer um 3 Boye müesse umefahre, und Wälle hetts au kei gha... Esch aber glich no loschtig gsi, und  einisch hani also fascht d'Daniela als Biifahrer verlore *g* Nacher semmer go Parasaile, und das esch super gsi. Mer hend 2 jungi Type als Inschtruktore gha. Mer send bis uf 200 Meter ufe, das esch also doch no rächt höch :-) Wo si ois weder ine gholt hend hends ois zerscht no is Wasser dönklet... D'Landig esch denne ned so sanft gsi wis eigentli plant gsi wer, aber mer hends schadefrei öberschtande :-) Nacher semmer zrug is Hostel, hend Zmettag gesse und send weder an Schtrand. Am Obig semmer denne ane  Polynesischi Vorschtellig imene Ichaufszenter und nacher no go 3D-Minigolf spele. Go esse semmer denne im Planet Hollywood und Dessert hemmer i de Cheescake Factory gässe. Eigentli hemmer denne weder in Zanzabar-Club welle, döte esch aber a dem Obig erscht ab 21gi Itrett gsi. Also semmer is Fashion 45 gange, wo eigentli alles so 18-jährigi gsi send. Alli wo under 21gi gsi send hend grad mol uf d'Tanzflächi dörfe und anesitze, meh ned. D'Daniela het sogar müesse för mech go s'Cola hole da mer nur ad Bar dörf wenn  mer "volljährig" esch. Da de Club den so tol gsi esch semmer au relativ früeh weder gange.